"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade.
Saate toob teieni Soome misjoniühendus One Way Mission.
Tere tulemast saatesse!
Tänases õpetusosas räägib Tapani Suonto Noast.
Aastatuhandete eest ütles Jumal Noale:
"Tee enesele laev goferipuust." Täna näeme esimest osa.
Loen 1. Moosese raamatust mõne sõna.
1 Mo 6:14 - Tee enesele laev goferipuust.
Kord ütles Jumal Noale sellised sõnad.
Jumal ise rääkis temaga.
Need olid dramaatilised sõnad, kuna need pärinesid Jumalalt.
See oleks sama, kui Püha Vaim ilmuks sulle täna öösel ja ütleks:
Tee endale tuumapommivarjend. See oleks väga dramaatiline sõnum.
Noa jaoks oli see armusõna, kuid maailmale kohtusõna.
See oli lühike lause, kuid selle sisu oli võimas.
Jumal oli otsustanud,
et veeuputus hävitab inimkonna selle pattude tõttu.
Vaid Noa ja tema sugulased pidid pääsema.
Seesama Püha Vaim on rääkinud meilegi:
"Minge ja kuulutage evangeeliumi kõigele loodule."
Seegi on lühike sõnum, millel on suur, dramaatiline sisu -
midagi väga tõsist on tulemas.
Jumal on teinud selle kohta otsuse.
Me ei kogune siin täna nalja pärast, kuigi siin on tore.
Kuulutame sõna teatud põhjusel; sellepärast, et midagi on tulemas.
Jumal näeb midagi meie tulevikus, mida meie ei näe.
Seepärast peame kuulutama sõna päästest,
sest meil on Jumal, kes ei taha hukutada, vaid päästa.
Kuulutame evangeeliumi tuleviku jaoks.
Sest teame, et milleski peale evangeeliumi pole tulevikku.
Tulevik on kõigil, kes evangeeliumi usuvad.
Maailm mõtleb täna tulevikule ja sellele,
kuidas EL oma kriisidega hakkama saab ja milliseid lahendusi leitakse.
Tegelikult on tulevik üksnes evangeeliumis.
Jumal ütles kord Noale: "Tee enesele laev goferipuust."
Meiegi oleme tegemas ja ehitamas.
Tuleme kaugelt erinevatele vaimsetele üritustele,
ülistame, palvetame, annetame, kuulutame Jumala Sõna.
Teeme seda sellepärast, et ehitame;
ehitame koos päästelaeva, mitte üksnes endale,
vaid ka oma lähedastele.
Nagu kunagi oli tulemas veeuputus, läheneb täna see päev,
mil avatakse raamatud,
mille järgi mõistetakse inimsoo üle kohut.
Sina oled juba päästelaevas, kui oled siiralt Kristuses
ja Kristuse koguduses.
Ehitame One Way laeva, et võimalikult paljud
võiksid leida turvalise koha siin, mis viib üle kohtumõistmisuputuse
igavesse ellu.
Selles mõttes oleme kõik Noa kombel laevaehitajad.
Mõnede väitel pole nende elul mingit tähendust;
keegi ei vaja neid ning elu on asjatu ja tühine.
Kui sina samuti nii tunned, hakka koos meiega ehitama,
sest selleks kutsub meid Igavene Jumal.
Kui hakkad päästelaeva ehitama ning hoolitsema oma lähedaste
ja inimkonna eest, ei ole elu enam nõme ja mõttetu.
Meile on ülevalt antud tõsine ja tähtis ülesanne.
Jumal ütles Noale: Tee enesele ...
Jumal ei rääkinud tol hetkel midagi neist loomadest
ega tulevastest sugupõlvedest, kes kunagi päästetud saavad,
vaid ainult Noast ja ainult temale.
Meiegi kõigi väikesed Jumala juhtimisel tehtud teod
on osa suurest tervikust.
Jumal räägib tavaliselt meile ja ütleb, mida sina pead tegema.
Ta ei räägi kõike, mis tal südamel on.
Me ei tea, mis tähendus võib neil tegudel olla kogu inimkonnale.
Ilmselt ei mõistnud seda Noagi, kui hakkas laeva ehitama.
Jumal ei räägi kõiki oma plaane, kuid Ta räägib sulle sinu osast.
Seejärel ootab Ta meilt usku ja kuulekust Jumala suhtes.
Jumal nagu kooks rüüuvaipa - suurt tervikut.
Kui oled rüüuvaipa kunagi pahupoolelt vaadanud,
on seal suur segadus - igasugu lõngajuppe ja kirju pilt,
millele hästi pihta ei saa.
Sina oled selles tervikus üks värv või lõng.
Rüüuvaipa õigelt poolt vaadates näed täiuslikku kunstiteost,
mille Jumal ise on kudunud.
Meiegi peame täitma selles tervikus oma koha.
Jumal üksi teab, mida Ta ehitab.
Noa oli pühendunud Jumalale ja Jumal pühendas end Noale.
Nii sai temast osa Jumala plaanist. Seepärast rääkis Jumal Noaga,
andis talle ülesande ja hoolitses tema eest.
Seda oled ka sina ja seepärast räägib Jumal sulle,
mida sina pead tegema.
Jumal hoolitses omade eest eriliselt,
kui nad osalesid Jumala plaanis.
Patust rikutud maailmas sai üks inimene armu.
Jumal rääkis ühele inimesele armusõnu.
Nii räägib Ta tänagi meiega ja annab vastuseid tulevikuks.
Tema sõnumid meie erinevais eluolukordades
võivad olla erinevad ja üllatavad, kuid on oluline mõista,
et need on alati seotud mingi Jumala loodava tervikuga.
Mäletan, kui meie esimene tütar Eveliina sündis ja elasime Siuntios.
Ühel päeval tekkis tunne, et meie aeg seal on otsas
ja peaksime Helsingisse kolima. Me ei teadnud, milles on asi.
Mõne päeva pärast tuli minu juurde tolleaegne Noored Missiooniga juht
ja ütles, et Püha Vaim ütles talle hommikul palves,
et Tapani peab Helsingisse kolima.
Mõne hetke pärast helistas mu vend Espoost, Helsingist,
et ostab uut korterit ja tema vana üürikorter jääb vabaks.
Nii viisid sammud kiiruga Helsingisse ja ma ei teadnud, milles asi.
Aasta hiljem oli kõik selge - algas Reede Kristusele töö
ja pidin selle võitlusega ühinema.
Jumal on eriline selle poolest, et räägib meile korraga väikseid asju
ega seleta midagi, vaid ootab, et kuuletuksime Talle.
Kord sai üks naine Issandalt sõna: Mine Venemaale.
Midagi toimub Jumala plaanides, midagi head ootab teda ja teisi.
Tero Hokkasel käskis Jumal kunagi Indiasse minna.
Keegi ei teadnud, mis seal Indias kunagi toimuma hakkab.
Väike sõna, aga sellele järgnes suuri asju,
kui Jumala plaanid hakkasid lahti hargnema.
Samas on kõik need sõnad, millega Jumal meid juhatab,
seotud suure tervikuga, mida Jumal näeb;
Tema näeb saabuvat kohtumõistmist.
Jumal teab, et peab varsti nõudma indialastelt, venelastelt,
mongoollastelt ja malawilastelt aru nende tegude kohta.
Inimene ei saa elada ülekohtus, ilma et peaks kunagi sellest aru andma
ja seepärast ongi evangeeliumiga kiire.
Seepärast räägib Jumal meiega endiselt
ja saadab meid välja; mõningaid naabri ukse taha,
mõningaid Helsingi tänavaile, mõningaid maailma äärtesse.
Sellepärast, et Ta on Jumal, kes ei taha hukatusse saata,
vaid päästa.
Jumala suur, mõistmatu arm teeb meid osalisteks Tema suures plaanis.
Peaksime kõik mõistma, et kui oleme Kristuses
ja tahame Teda siiralt järgida, oleme osa Jumala suurest plaanist,
mida Ta meie seas ellu viib.
Meie endi pärast juba tasub alati tegutseda
Püha Vaimu õhutuse kohaselt.
Mõnedel on Issand käskinud koosolekusaalis toole ritta panna,
teisel One Way maja põrandaid pesta, kohvi keeta, helisüsteem paika panna;
paljudel on Ta palunud palvetada.
See pole väheväärtuslik, sest seda kõike on vaja,
et Jumala plaan võiks teostuda nii nagu Ta selle kavandanud on.
Mõned korrad olen kuulnud prohveteeringut,
kus One Way'd võrreldakse laevaga, mis seilab maailma meredel
täis Jumala lapsi, kes teenivad Issandat.
Usun isegi, et meid on kutsutud maailma tormisele merele laeva ehitama
ja see ülesanne on meile antud ülalt; ja mitte üksne meile isiklikult,
vaid ka kaasinimestele, ja antud juhul on laeva nimi One Way.
Seda meie siin ehitamegi.
Sarnaseid laevu on maailmas sadu tuhandeid,
kuid selle laeva, selle töö kaudu, anti meile ülesanne -
peame korjama peale teatud inimesed ka maailma äärtest;
rääkima neile Kristusest, et nad oleksid valmis,
kui kord saabub kohtumõistmisuputus.
Jumal ei räägi meile kõike, vaid seda, mis puudutab meid.
Vahel on see vägagi üllatav ja tekitab hämmingut.
Kord sai üks pastor sõna, kui ta palvetas altaril inimeste eest.
Püha Vaim käskis tuua kausitäie vett. Pastor ei mõistnud, milles asi.
Ta kuuletus õhutusele ja palus ühel abilisel vett tuua.
Vesi toodi kohale ja Püha Vaim ütles pastorile,
et ta peseks ühe mehe paremat jalga.
Ta ei kuulunud kogudusse, kus oli kombeks üksteise jalgu pesta,
kuid ta otsustas kuuletuda.
Ta võttis mehe jalast kinga ja soki ning hakkas seda pesema.
Siis tuli sõna mehele, kes pastori tegevuse ajal
vaikselt nuttis. Issand ütles:
"Nägin sind väikse lapsena, kui hoolitsesid hobuse eest.
Hobune astus su jala peale, nii et see purunes.
Su isa seisis kõrval ega tulnud appi, kuna ta vihkas sind.
Kuid mina olen su Taevane Isa; mina armastan sind;
mina olin tol päeval sinuga ja olen sind kogu elu kandnud."
Kui too mees seda kuulis, nuttis ta kaua nagu väike laps.
Too keskeas mees oli tulnud kogudusse mustis rõivais ja masendununa,
kuid lahkudes oli ta muutunud - tema selg oli sirge
ning ta oli rõõmus ja tänulik.
Jumal räägib meile vahel imelikke sõnu
ja annab imelikke ülesandeid.
Kui need on Pühast Vaimust, on neil alati mõistlik eesmärk
ja Jumal teeb midagi taevalikult kaunist.
Ütlen hoiatuseks, et ära tule järgmine pühapäev ämbriga kirikusse.
Sellised juhtumid on väga erandlikud; neid on ehk juhtunud vaid korra.
Aga kui Püha Vaim räägib, pea meeles,
et oleme osa suurest tervikust ja kui Jumal tegutseb,
on see alati tähtis.
Tihti kogeme vaimsetel üritustel või palvekoosolekutel,
et peaksime kellegi peale käed panema ja teda õnnistama.
Seda tasub teha.
Paljud teist osalevad meie palvegruppides.
Tasub kuuletuda Püha Vaimu väikestele juhatustele.
Olen ise mitu korda olnud olukorras, kus tean kuhugi saabudes,
et vajan ühel või teisel põhjusel tõsiselt eestpalvet.
Ma pole sellest kellelegi rääkinud, kuid keegi on öelnud,
mis oleks, kui õnnistaks täna Tapanit.
Ma teadsin, et see polnud üksnes inimene, vaid Püha Vaim,
sest mul oli antud olukorras seda tõesti vaja.
Kord sai üks kogudus õhutuse alustada USAs ühes väikses külas
äratuskoosolekuid telgis.
Nad pidasidki külas nädal aega koosolekuid.
Usule ei tulnud kedagi ja koosolekuil käis vähe inimesi.
Viimasel õhtul tuli üks noormees ja andis oma elu Kristusele.
Paljud mõtlesid, kas see oli tõesti Issandast.
Mis tähendus neil äratuskoosolekuil selles külas oli?
Tolle noore poisi nimi oli Billy Graham.
Kui suur tähendus sellel oli, et tema leidis Kristuse!
See oli osa Jumala suurest plaanist, kuigi inimestele näis,
et kogu üritus läks nurja.
Oleme isegi sama kogenud.
Kunagi, kui nüüdseks taevasse läinud Lauri Jakkila tuli usule,
arvasime ka meie, et kukkusime läbi,
kuna mõtlesime, et kõiki teisi tookord tänaval päästetud saanuid
oli võimalik veel aidata, kuid tema olukord oli võimatu.
Just tema jaoks oli Jumalal plaan ja just teda tahtis Jumal kasutada.
Olete ilmselt kuulnud lugu nelipühi jutlustajast,
kes otsustas pidada telgikoosolekuid ja sinna ei tulnud kedagi.
Ta laulis koosoleku alguses, jutlustas ja võttis üles ohvrianni,
kuid telgis polnud kedagi.
Lõpuks teatas ta, et koguneme homme uuesti
ja kutsus kõiki koosolekutele. Võimendi töötas ja hääl kõlas kaugele.
Järgmisel päeval tuli üks vanur pastori juurde ja ütles,
et kuulas teisel pool järve jutlust ja kui pastor õhutas kätt tõstma,
kui keegi tahab elu Kristusele anda, siis tema olevat tõstnud.
Ta tahtis meelt parandada ja küsis, kas ta on nüüd usklik.
See on tõestisündinud lugu.
Teises loos tühja telgiga kuulis pastori juttu
telgi kõrval ojas somberdanud purjus mees,
kes tahtis ka elu Kristusele anda.
Me ei tea kunagi, mida Jumal võib teha.
Kuid on hea kuuletuda, mitte vaadata tulemustele
ega mõelda, mida teised ütlevad, vaid teha Jumala tahtmist.
Tihti lähevad head asjad liikvele väga väikestest asjadest.
See pole suur inimeste silmis, kuid Jumala plaanid on suured.
Kord saime teate ühelt 30-40 aastat usus olnud naiselt,
et ta oli läinud esmaspäeval koguduse koosolekule
ja abikaasa oli koju jäänud. Ta oli mehe eest aastaid palvetanud.
Mees sattus teleris TV7 kanalile, kus One Way saade lõppes palvega.
Mees luges palve kaasa. Kui naine koju jõudis, küsis mees:
Kutsusin Jeesuse One Way saate ajal oma ellu, kas ma olen nüüd usus?
Nii see mees pärast kümneid aastaid kestnud eestpalvet päästetud sai.
See sõnum oli väga õnnistav,
kuna enamasti me saate lõpus ei palveta,
kuid tookord tuli mõte, et täna peab palvetama.
Ja kuskil kaugel oli keegi, kelle jaoks see oli elumuutev hetk.
Me ei tea ka seda, kuhu viib sõnakuulelikkus,
kui teeme Jumala tahtmist.
Noa sõnakuulelikkus viis ta kord Ararati mäe tippu.
Livingstone'i viis see Aafrikasse, Tero Hokkase ja paljud teised
viis see Indiasse; Seppo Saarise viis see Kallvikisse
ja Maia Nymani House kohvikusse; jne jne
Sõnakuulelikkus viib edasi ja vahel väga eriliste muutusteni.
Mõelge Iiobile. Ta oli kuulekas kõiges.
Ta oli andunum jumalamees kui keegi teine.
See tee viis kannatustesse.
Ta ei sattunud sinna sellepärast, et oli niivõrd halb,
vaid seetõttu, et oli vaga ja armastas Jumalat.
Iiobi kutsumus oli väga erandlik. Vaevalt, et sul on sama kutsumine.
Iiobi jaoks oli kannatus osa tema ülesandest.
Ilma selle katsumusterohke ja raske kutsumuseta
ei teaks me täna Iiobist midagi; Iiobi sõnadel poleks mingit tähtsust.
Mõelge Iiobi sõnadele:
Issand on andnud ja Issand on võtnud; Issanda nimi olgu kiidetud!
Mis mõte neil oleks, kui Iiobi elu oleks olnud vaid lust ja lillepidu;
ei mingit valu, vaesust ega kaotusi. Mis mõte oleks tema sõnadel:
Issand on andnud ja Issand on võtnud; Issanda nimi olgu kiidetud!
Kuid just seetõttu, et ta läbis selle raske, pimeda oru,
kannatuste tee, uskudes ja lootes Jumalale,
pööramata Jumalale kibeduses selga, ja suutis öelda need sõnad,
seepärast jutlustab ta veel tänagi, nagu tuhandeid aastaid varemgi.
Tal oli ülesanne. Ta oli kuulekas.
Tema elul tervikuna oli tähtis ülesanne
ja sõnum inimkonnale.
Kuigi meie tee pole sama mis Iiobil, on meiegi elus sõnum lähedastele,
kui siiralt Kristust järgime.
See on tänaseks kõik.
Tapani Suonto jätkab õpetust Noast nädala pärast.
Loodetavasti oled siis teleri ääres. Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri
toimisto@onewaymission.fi